ai4bharat/Pralekha huggingface dataset:
श्रम और रोजगार मंत्रालय
श्रम मंत्री श्री संतोष गंगवार ने कहा, भारत गुणवत्तापूर्ण शिक्षा सुनिश्चित करने के लिए शैक्षिक और कौशल प्रयासों को मजबूत बना रहा है
जी-20 श्रम और रोजगार मंत्रियों की बैठक को संबोधित किया
केंद्रीय श्रम एवं रोजगार मंत्री श्री संतोष गंगवार ने कहा है कि भारत प्री-स्कूल से सीनियर सेकेंडरी स्तर तक गुणवत्तापूर्ण शिक्षा सुनिश्चित करने के लिए शैक्षिक और कौशल प्रयासों को मजबूत कर रहा है। इटली की अध्यक्षता में आज यहां जी-20 के श्रम और रोजगार मंत्रियों की बैठक को संबोधित करते हुए मंत्री ने कहा कि भारत में नई राष्ट्रीय शिक्षा नीति-2020 का उद्देश्य स्कूल और उच्च शिक्षा प्रणालियों में सुधार करना भी है।
संयुक्त शिक्षा और श्रम एवं रोजगार मंत्रियों की घोषणा पर अपने मंत्रिस्तरीय संबोधन में श्री गंगवार ने युवा पीढ़ी को काम की दुनिया की आगामी चुनौतियों का सामना करने के लिए तैयार करने के लिए शिक्षा प्रणाली और श्रम बाजार के महत्व को स्वीकार किया, जो तेजी से विकसित हो रहा है और महामारी के कारण अब और अधिक चुनौतीपूर्ण बन गया है। उन्होंने कहा कि भारत ने युवाओं के क्षमता निर्माण और कौशल विकास के लिए कई पहल की हैं। राष्ट्रीय कौशल विकास मिशन के परिणामस्वरूप सभी क्षेत्रों में कौशल प्रयासों का अभिसरण हो रहा है। प्रधानमंत्री कौशल विकास योजना, युवाओं को बेहतर अवसर मुहैया कराने के लिए उद्योग से संबंधित कौशल प्रशिक्षण लेने में सक्षम बनाती है।
मंत्री ने कहा कि भारत में रोजगार सृजन के लिए, सरकार नए कर्मचारियों के साथ-साथ महामारी में अपनी नौकरी गंवाने वालों को फिर से नियोजित करने के लिए आत्मनिर्भर भारत रोजगार योजना के तहत ईपीएफ योगदान का 24% तक का भुगतान कर रही है। उन्होंने कहा कि रोजगार सृजन, ईएसआईसी के माध्यम से सामाजिक सुरक्षा लाभ और रोजगार और आजीविका को बनाए रखने और ईएसआईसी कवरेज के विस्तार के लिए कई योजनाओं के माध्यम से प्रयास किए जा रहे हैं।
श्री गंगवार ने कहा कि जी-20 आर्थिक एजेंडा के महत्वपूर्ण पहलुओं पर अंतरराष्ट्रीय सहयोग का एक प्रमुख मंच है।
भारत शिक्षा से कार्य में सुगम परिवर्तन के लिए संयुक्त मंत्रिस्तरीय घोषणा को अपनाने का समर्थन करता है। श्री संतोष गंगवार ने कहा कि सदस्य देशों द्वारा इस तरह की पहल पूरी युवा पीढ़ी के समग्र विकास और क्षमता निर्माण के लिए बहुत मददगार होगी।
गृह मंत्रालय
केन्द्रीय गृह मंत्री श्री अमित शाह ने आज श्रीनगर में एक बैठक में जम्मू कश्मीर में सुरक्षा स्थिति की समीक्षा की
गृह मंत्री ने सुरक्षा बलों और पुलिस से प्रधानमंत्री श्री नरेंद्र मोदी के समृद्ध और शांतिपूर्ण जम्मू-कश्मीर के स्वप्न को पूरा करने के लिए समन्वित आतंकवाद विरोधी अभियान को सक्रिय रूप से संचालित करने को कहा
श्री अमित शाह ने जम्मू कश्मीर को हिंसा से मुक्त रखने और कानून का शासन बहाल करने के लिए सुरक्षा एजेंसियों और केंद्र शासित प्रदेश जम्मू कश्मीर प्रशासन के प्रयासों की सराहना की
केंद्रीय गृह मंत्री ने आतंकवादियों और अलगाववादियों का शून्य भय सुनिश्चित करने के लिए सुरक्षा ग्रिड को और मजबूत किए जाने के निर्देश दिये
श्री अमित शाह ने सुरक्षा बलों और पुलिस से आतंकवाद का सफाया करने के लिए कुशल और सुनियोजित आतंकवाद विरोधी अभियानों के माध्यम से समन्वित प्रयास जारी रखने का आह्वान किया
केंद्रीय गृह मंत्री ने कहा कि आम आदमी की भलाई के लिए आतंकवादी-अलगाववादी अभियान को सहायता,बढ़ावा देने और बनाए रखने वाले तत्वों से युक्त टेरर इको-सिस्टम को पूरी तरह से समाप्त करने की आवश्यकता है
केन्द्रीय गृह मंत्री श्री अमित शाह ने आज श्रीनगर में एक उच्च स्तरीय बैठक में जम्मू कश्मीर में सुरक्षा स्थिति की समीक्षा की। बैठक में जम्मू कश्मीर के उपराज्यपाल श्री मनोज सिन्हा और भारत सरकार,सेना, सीएपीएफ, जम्मू-कश्मीर पुलिस और जम्मू-कश्मीर प्रशासन के वरिष्ठ अधिकारी शामिल हुए।
श्री अमित शाह ने सुरक्षा बलों और पुलिस से कहा कि वे प्रधानमंत्री श्री नरेंद्र मोदी के समृद्ध और शांतिपूर्ण जम्मू-कश्मीर के स्वप्न को पूरा करने के लिए समन्वित आतंकवाद विरोधी अभियान को सक्रिय रूप से संचालित करें।
केंद्रीय गृह मंत्री ने जम्मू कश्मीर को हिंसा से मुक्त रखने और कानून का शासन बहाल करने के लिए सुरक्षा एजेंसियों और केंद्र शासित प्रदेश जम्मू कश्मीर प्रशासन के प्रयासों की सराहना की। स्वतंत्रता दिवस समारोह के दौरान जम्मू कश्मीर में 'हर घर तिरंगा' अभियान के प्रति अभूतपूर्व उत्साह का एक नया स्तर देखा गया।
श्री अमित शाह आतंकवादियों और अलगाववादियों का शून्य भय सुनिश्चित करने के लिए सुरक्षा ग्रिड को और मजबूत किए जाने के निर्देश दिये। उन्होंने सुरक्षा ग्रिड के कामकाज की समीक्षा की और पिछली बैठकों में सुरक्षा एजेंडा के विभिन्न मदों पर हुई प्रगति की समीक्षा की ताकि आतंकवाद की घटनाओं को कम किया जा सके और सिस्टम पर अलगाववादी नेटवर्क के प्रभाव का समाप्त किया जा सके।
केंद्रीय गृह मंत्री ने सुरक्षा बलों और पुलिस से आतंकवाद का सफाया करने के लिए कुशल और सुनियोजित आतंकवाद विरोधी अभियानों के माध्यम से समन्वित प्रयास जारी रखने का आह्वान किया। बैठक में यूएपीए के तहत दर्ज मामलों की भी समीक्षा की गई और इस बात पर जोर दिया गया कि जांच समय पर और प्रभावी होनी चाहिए। साथ ही संबंधित एजेंसियों को गुणवत्ता जांच सुनिश्चित करने के लिए क्षमताओं में सुधार पर काम करना चाहिए। केंद्रीय गृह मंत्री ने कहा कि आम आदमी की भलाई के लिए आतंकवादी-अलगाववादी अभियान को सहायता, बढ़ावा देने और बनाए रखने वाले तत्वों से युक्त टेरर इको-सिस्टम को पूरी तरह से समाप्त करने की आवश्यकता है।
प्रधानमंत्री कार्यालय
प्रधानमंत्री ने देशव्यापी मेगा साइकिलोथॉन के प्रतिभागियों की प्रशंसा की
प्रधानमंत्री श्री नरेन्द्र मोदी ने उन सभी की प्रशंसा की है, जिन्होंने देशव्यापी मेगा साइकिलोथॉन कार्यक्रम में हिस्सा लिया और स्वस्थ जीवन के प्रति लोगों को जागरूक किया।
केंद्रीय स्वास्थ्य और परिवार कल्याण राज्यमंत्री डॉ. भारती प्रवीण पवार के एक ट्वीट के प्रत्युत्तर में प्रधानमंत्री ने कहाः
“उन सभी का अभिनंदन, जिन्होंने हिस्सा लिया और स्वस्थ जीवन के लिये जागरूकता का प्रसार किया।”
पत्तन, पोत परिवहन और जलमार्ग मंत्रालय
चौथे भारत समुद्री पुरस्काीर में जेएनपीटी को वर्ष के सर्वश्रेष्ठ् पोर्ट  पुरस्कानर प्रदान किया गया
जवाहरलाल नेहरू पोर्ट ट्रस्ट  को चौथे भारत समुद्री पुरस्कार 2019 के अंतर्गत वर्ष के सर्वश्रेष्ठ पोर्ट  पुरस्कार से सम्मानित किया गया। देश के सबसे अच्छे पोर्टों को इस श्रेणी में नामांकित किया गया था। समुद्री क्षेत्र में 30 वर्षों की अपनी स्वर्णिम सेवाओं के लिए जेएनपीटी को एक विशेष सम्मान भी दिया गया।
सर्वश्रेष्ठ पोर्ट श्रेणी के अंतर्गत विभिन्न मानकों पर विचार किया जाता है, जैसे- पिछले वर्ष के आधार पर विकास, पिछले वर्ष के आधार पर विकास, माल की कुल मात्रा, विस्तार की योजनाएं, नई पहल, उपकरणों का संचालन व रख-रखाव, ई-व्यापार और उपभोक्ता संतुष्टि। इन सभी मानकों पर जेएनपीटी ने वृद्धि दर्ज की। कंटेनर संचालन में पांच मिलियन टीईयू की सीमा को स्तर को प्राप्त किया। चौथे टर्मिनल के विकास का कार्य हो रहा है। जेएनपीटी की अन्य विकास योजनाएं हैं- सड़क अवसंरचना विकास परियोजना, नेवीगेशन चैनल की ड्रेजिंग, ड्राई पोर्ट का विकास, जेएनपीटी-एसईजेड परियोजना, सेवाओं का डिजिटलीकरण और स्वत: संचालन आदि।
चौथे भारत समुद्री पुरस्कार समारोह के दौरान जेएनपीटी के चेयरमेन
वर्ष के सर्वश्रेष्ठ पोर्ट  का पुरस्कार ग्रहण करते हुए
कृषि एवं किसान कल्याण मंत्रालय
केंद्रीय कृषि एवं किसान कल्याण मंत्री तोमर के मुख्य आतिथ्य में मनाया गया विश्व नारियल दिवस
नारियल के उत्पादन व उत्पादकता में भारत विश्व में अग्रणी- श्री तोमर
गुणवत्तापूर्ण और वैश्विक मानकों के अनुरूप उपज से निर्यात भी बढ़ेगा
एशिया व प्रशांत क्षेत्र के लिए संयुक्त राष्ट्र आर्थिक और सामाजिक आयोग के तत्वावधान में स्थापित, नारियल उत्पादक देशों के अंतर शासकीय संगठन इंटरनेशनल कोकोनट कम्युनिटी के स्थापना दिवस के स्मरणोत्सव में आज विश्व नारियल दिवस मनाया गया। समारोह में मुख्य अतिथि केंद्रीय कृषि एवं किसान कल्याण मंत्री श्री नरेंद्र सिंह तोमर ने कहा कि भारत ने नारियल के क्षेत्र में काफी प्रगति की है, भारत उत्पादन व उत्पादकता में सबसे आगे है व विश्व में तीसरे स्थान पर हैं। 2020-21 के दौरान देश में नारियल का उत्पादन 21207 मिलियन नट रहा, जो वैश्विक उत्पादन का 34 प्रतिशत है। उत्पादकता प्रति हेक्टेयर 9687 नट है, जो विश्व में सर्वाधिक है। नारियल के नए उत्पाद व उद्योग बढ़ रहे है, जिससे किसानों को रोज़गार मिल रहा हैं।
इस वर्ष 23वें विश्व नारियल दिवस समारोह के लिए विषय है- 'कोविड-19 महामारी के बीच व उसके उपरांत सुरक्षित, समावेशी, सुदृढ़ और सुस्थिर नारियल समुदाय का विनिर्माण'। नारियल के महत्व के बारे में जागरूकता बढ़ाने व राष्ट्रीय-अंतर्राष्ट्रीय स्तर पर ध्यानाकर्षण के उद्देश्य से नारियल विकास बोर्ड द्वारा आयोजित विश्व नारियल दिवस पर केंद्रीय मंत्री श्री तोमर ने कहा कि देश की अर्थव्यवस्था में नारियल का काफी मजबूत प्रभाव पड़ा है। उन्होंने किसानों व उद्यमियों से आग्रह किया कि वे नारियल क्षेत्र की क्षमताओं का भरपूर फायदा उठाएं, उनके प्रयासों में केंद्र सरकार उनके साथ कंधे से कंधा मिलाकर खड़ी हुई है। केंद्र द्वारा कृषि बजट काफी बढ़ाने के साथ एमएसपी का लाभ किसानों को दिया जा रहा है। कृषि प्रधान देश में प्रधानमंत्री श्री नरेंद्र मोदी जी के नेतृत्व में केंद्र सरकार के प्रयास उल्लेखनीय है। प्रधानमंत्री जी की हमेशा से किसानों की आय बढ़ाने की सद्इच्छा रही है। कृषि उपज गुणवत्तापूर्ण व वैश्विक मानकों के अनुरूप होना चाहिए, जिससे निर्यात भी बढ़ेगा।
केंद्रीय कृषि एवं किसान कल्याण राज्य मंत्री सुश्री शोभा करंदलाजे ने कहा कि हमारे किसान लघु व सीमांत श्रेणी के हैं, इसलिए देशीय नारियल उद्योग का भविष्य फार्म स्तर पर ही नारियल के उत्पादन का संचयन एवं एकत्रीकरण करने से तय होता है। किसानों को बेहतर आय प्राप्ति के लिए प्रसंस्करण व मूल्यवर्धन करने, उत्पाद विविधीकरण अपनाने पर ध्यान दिया जा रहा है।
राज्य मंत्री श्री कैलाश चौधरी ने कहा कि प्रधानमंत्री श्री नरेंद्र मोदी के विजन अनुरूप किसानों की आय बढ़ाने के लिए नारियल उत्पादकों को भी सरकार लाभ पहुंचा रही है। केंद्र सरकार किसानों के लिए समर्पित है और कृषि क्षेत्र प्राथमिकता है, इसीलिए कृषि बजट भी काफी बढ़ाया गया है। कृषक उत्पादक संगठनों  के माध्यम से भी बड़ी संख्या में किसानों को सुविधाएं मिलेगी।
समारोह में कृषि एवं किसान कल्याण सचिव श्री संजय अग्रवाल ने भी संबोधित किया। संयुक्त सचिव व नारियल विकास बोर्ड के अध्यक्ष श्री राजबीर सिंह ने प्रेजेन्टेशन दिया। समारोह में मंत्रालय व बोर्ड के अन्य वरिष्ठ अधिकारी, विभिन्न राज्य बागवानी मिशनों के अधिकारी व अग्रणी किसानों ने भाग लिया। नारियल उत्पादक किसानों के लिए तकनीकी सत्र भी आयोजित किया गया।
रक्षा मंत्रालय
माउंट टेनचेनखांग पर विजय प्राप्त करने के लिए सिक्किम का पहला एनसीसी बालिका अभियान दल रवाना
अपर महानिदेशक मेजर जनरल संजय गुप्ता ने आज माउंट टेनचेनखांग पर विजय प्राप्त करने के लिए सिक्किम के पहले राष्ट्रीय कैडेट कोर बालिका अभियान दल को झंडी दिखाकर रवाना किया।
दल का नेतृत्व लेफ्टिनेंट कर्नल माधब बोरो कर रहे हैं। इस दल में तीन अधिकारी, 17 पीआई स्टाफ और पूरे भारत के एनसीसी निदेशालयों के 20 एनसीसी बालिका कैडेट्स हैं।
1970 के बाद, सिक्किम में एनसीसी कैडेट्स का यह पहला अभियान है। पर्वतारोहण दल जून 2019 के अंत तक माउंट तेनचेनखांग  पर विजय प्राप्त करने का प्रयास करेगा। मेजर जनरल संजय गुप्ता ने कहा कि मुझे पूरा विश्वास है कि दल शिखर पर विजय प्राप्त करने में सफल होगा और एनसीसी के झंडे को ऊंचाई प्रदान करेगा। वे कैडेट्स की लगन को देखकर खुश थे।
कौशल विकास एवं उद्यमिता मंत्रालय
केंद्रीय मंत्री श्री धर्मेंद्र प्रधान ने नई दिल्ली में ऑस्ट्रेलिया के स्वास्थ्य और वृद्ध देखभाल मंत्री श्री मार्क बटलर से मुलाकात की
दोनों मंत्री कौशल क्षेत्रों में साथ मिलकर काम करने और कुशल कार्यबल की वैश्विक मांगों को पूरा करने की दिशा में काम करने पर सहमत हुए
केंद्रीय शिक्षा, कौशल विकास और उद्यमशीलता मंत्री श्री धर्मेंद्र प्रधान ने आज ऑस्ट्रेलिया के स्वास्थ्य और वृद्ध देखभाल मंत्री श्री मार्क बटलर से मुलाकात की।
प्रशिक्षण सामग्री साझा करने और कौशल समन्वय के माध्यम से नर्सिंग और आयु-देखभाल से संबंधित पाठ्यक्रम उत्तीर्ण करने वालों की योग्यता की पारस्परिक मान्यता की दिशा में दोनों मंत्रियों के बीच लंबी चर्चा हुई। उन्होंने कुशल पेशेवरों के प्रवेश को आसान बनाने के लिए लागत कम करने और भाषा दक्षता पर भी चर्चा की।
दोनों मंत्री विशेषज्ञता के प्राथमिकता वाले क्षेत्रों में पारस्परिक लक्ष्यों को प्राप्त करने के साथ-साथ कुशल कार्यबल की वैश्विक मांगों को पूरा करने की दिशा में काम करने पर सहमत हुए।
इससे पहले दिन में, नई दिल्ली में स्वास्थ्य कार्यबल प्रशिक्षण और कौशल मार्गों पर एक गोलमेज बैठक में शिक्षा, कौशल विकास और स्वास्थ्य देखभाल साझेदारी में दोनों देशों के बीच अभिनव सहयोग पर चर्चा हुई।
चर्चा के दौरान ऑस्ट्रेलियाई मंत्री श्री मार्क बटलर, केंद्रीय कौशल विकास और उद्यमशीलता सचिव श्री अतुल कुमार तिवारी ने भाग लिया। दोनों देशों ने उन मुद्दों पर चर्चा की जो प्रतिभा के विकास और दोहन, क्षमता निर्माण और भर्ती को सुव्यवस्थित करने का रास्ता बनाने में योगदान देंगे। इसी तरह, ऑस्ट्रेलिया में स्वास्थ्य सेवा के लिए भारत के समर्थन/सहयोग को स्पष्ट किया गया है।
दोनों देशों ने आपसी सहयोग को मान्यता दी। जैसे-जैसे दोनों के बीच साझेदारी बढ़ती रहेगी, वे इन प्रमुख क्षेत्रों के भविष्य को आकार देने के लिए आवश्यक क्षमताओं और विशेषज्ञता में सुधार करना जारी रखेंगे।
रक्षा मंत्रालय
ऑस्ट्रेलिया के फ्रेमेंटल में विस्तारित रेंज में आईएनएस वागिर की तैनाती
भारतीय नौसेना  की पनडुब्बी आईएनएस वागिर एक विस्तारित रेंज तैनाती पर है। तैनाती जून 2023 में हुई और वागिर 20 अगस्त 2023 को ऑस्ट्रेलिया के फ्रेमेंटल पहुंचेगा। पनडुब्बी वागिर, भारतीय नौसेना की पांचवीं कलवरी श्रेणी की पनडुब्बी है, इसे भारतीय नौसेना में जनवरी 2023 में शामिल किया गया था और इसका बेस मुंबई में स्थित है।
ऑस्ट्रेलिया में अपने प्रवास के दौरान, आईएनएस वागिर ऑस्ट्रेलिया के पश्चिमी तट पर रॉयल ऑस्ट्रेलियाई नौसेना  इकाइयों के साथ विभिन्न अभ्यासों में भाग लेगी। इसके साथ ही, ऑस्ट्रेलिया के पूर्वी तट पर, भारतीय नौसेना के जहाज और विमान 11-21 अगस्त 2023 को मालाबार-23 और 22-24 अगस्त 2023 तक औसइंडेक्स-23 अभ्यास में भाग ले रहे हैं।
इस तैनाती के दौरान, बुनियादी, मध्यवर्ती और उन्नत स्तर के पनडुब्बी-रोधी अभ्यास सुनिश्चित हैं। इसके साथ ही, आरएएन पनडुब्बी और भारतीय नौसेना पी8आई विमान आईएनएस वागिर के साथ अभ्यास करने वाले हैं। यह तैनाती आईएन और आरएएन के बीच सहयोग और तालमेल को और बढ़ाएगी।
वागिर की यह तैनाती भारतीय नौसेना की पनडुब्बियों की पहुंच और मजबूती का प्रमाण है। विस्तारित रेंज तैनाती ऑस्ट्रेलिया में भारतीय नौसेना की पनडुब्बी द्वारा पहली तैनाती है और लंबे समय तक बेस पोर्ट से विस्तारित रेंज में निरंतर संचालन करने के लिए भारतीय नौसेना की क्षमता और पेशेवर कौशल को प्रदर्शित करती है। इससे पहले तैनाती के दौरान, आईएनएस वागिर ने 21 जून 2023 को अंतर्राष्ट्रीय योग दिवस के हिस्से के रूप में कोलंबो का दौरा किया था।
एमजी/एमएस/पीएस/एसएस
(Visitor Counter : 212
रसायन एवं उर्वरक मंत्रालय
भारत दुनिया की फार्मेसी बन गया है, अब समय आ गया है कि भारत दुनिया की फैक्ट्री बने: डॉ. मनसुख मांडविया
"एक सरकार के रूप में हम केवल सांकेतिक रूप से नहीं, बल्कि समग्रता में सोचते हैं"
"भारत में वैश्विक रसायन और पेट्रोकेमिकल्स विनिर्माण केंद्र" पर शिखर सम्मेलन का तीसरा संस्करण निरन्तरता पर फोकस के साथ संपन्न हुआ
"भारत विश्व की फार्मेसी बन गया है, अब समय आ गया है कि भारत विश्व की फैक्ट्री बने।" यह बात डॉ. मनसुख मांडविया ने "भारत में वैश्विक रसायन और पेट्रोकेमिकल्स विनिर्माण केंद्र"  पर शिखर सम्मेलन के तीसरे संस्करण में समापन भाषण देते हुए कही। "सस्टैनबिलिटी एंड सरकुलैरिटी" थीम पर आधारित और फेडरेशन ऑफ इंडियन चैंबर्स ऑफ कॉमर्स एंड इंडस्ट्री  द्वारा आयोजित, जीसीपीएमएच 2023 शिखर सम्मेलन में विभिन्न क्षेत्रों और हितधारकों की उत्साह जनक भागीदारी देखी गई।
मंत्री महोदय ने इस बात पर जोर दिया कि एक जीवंत उद्योग किसी भी राष्ट्र की अर्थव्यवस्था और आत्मनिर्भरता के लिए आवश्यक है। उन्होंने उद्योग को समर्थन देने में सरकार की भूमिका पर भी प्रकाश डाला। “एक सरकार के रूप में हम केवल सांकेतिक रूप से नहीं, बल्कि समग्रता में सोचते हैं। बड़े पैमाने पर उद्योग के लिए हम अधिकतम शासन और न्यूनतम सरकार सुनिश्चित करने के लिए एक समग्र इकोसिस्टम का निर्माण करना चाहते है। डॉ. मांडविया ने आगे इस क्षेत्र में सकारात्मक बदलाव और प्रगति के लिए नवीन व टिकाऊ समाधान लाने हेतु सुझाव भी आमंत्रित किए।
केंद्रीय रसायन और उर्वरक मंत्रालय के रसायन और पेट्रोकेमिकल्स विभाग के सचिव श्री अरुण बरोका ने दो दिवसीय कार्यक्रम का सारांश दिया और कहा, “इस शिखर सम्मेलन ने केंद्र और राज्य सरकार के साथ-साथ उद्योग के लिए बातचीत का एक सहयोगी मंच उपलब्ध करवाया है।” उन्होंने कार्यक्रम की थीम के अनुरूप रसायन और पेट्रोकेमिकल उद्योग के कुछ अनिवार्य पहलुओं जैसे फंडिंग, पर्यावरण मंजूरी आदि पर ध्यान केंद्रित करने का उल्लेख किया।
इस कार्यक्रम में उद्योग जगत के कई नेताओं की भागीदारी देखी गई जिनके कार्यों ने उद्योग के सतत विकास को आगे बढ़ाने में महत्वपूर्ण भूमिका निभाई है।
उपभोक्ता कार्य, खाद्य एवं सार्वजनिक वितरण मंत्रालय
पंजाब, हरियाणा और उत्तर प्रदेश में धान की खरीद सुचारू रूप से जारी है
3.65 लाख मीट्रिक टन धान की खरीद की गई, 28,715 किसानों को लाभ मिला
2020-21 खरीफ विपणन सत्र के लिए धान की खरीद सुचारू रूप से चल रही है और 3 राज्यों में अब तक इसकी शुरुआत हो चुकी है। ये राज्य हैं-पंजाब, हरियाणा और उत्तर प्रदेश।
2020-21 में वर्तमान खरीफ सत्र के दौरान दिनांक 02.10.2020 तक कुल 3,65,170 मीट्रिक टन धान की खरीद की गई है। इससे लाभान्वित हुए किसानों की कुल संख्या 28,715 है। न्यूनतम समर्थन मूल्य योजना के तहत 689.44 करोड़ रुपये का भुगतान किया गया है। एक सप्ताह के अंदर धान की खरीद गति पकड़ने वाली है।
2 अक्टूबर, 2020 को राष्ट्रीय अवकाश होने के कारण कपास की कोई एमएसपी खरीद नहीं है और बाजार में एफएक्यू ग्रेड की कोई आवक नहीं हुई।
रक्षा मंत्रालय
106 अधिकारियों ने 61वां एनडीसी पाठ्यक्रम सफलतापूर्वक पूर्ण किया
राष्ट्रीय रक्षा कॉलेज  ने दिनांक 26 नवंबर, 2021 को नई दिल्ली में 61वें एनडीसी पाठ्यक्रम को सफलतापूर्वक पूरा करने पर मित्र देशों के 34 अधिकारियों सहित 106 अधिकारियों को एनडीसी चर्मपत्र प्रदान किए। समापन समारोह की अध्यक्षता एनडीसी कमांडेंट एयर मार्शल डी चौधरी ने की।
यह एक वर्षीय पाठ्यक्रम अधिकारियों को मद्रास विश्वविद्यालय से रक्षा एवं सामरिक अध्ययन में एम फिल डिग्री प्राप्त करने हेतु अर्हता प्रदान करता है। कमांडेंट ने अपने समापन भाषण में 61वें एनडीसी पाठ्यक्रम के सभी सदस्यों को राष्ट्र की सुरक्षा और रणनीति पर केंद्रित पाठ्यक्रम को सफलतापूर्वक पूरा करने के लिए बधाई दी। उन्होंने इस बात पर प्रकाश डाला कि पाठ्यक्रम के विभिन्न मॉड्यूल उच्च रणनीतिक नेतृत्व और नीतिगत स्तर की जिम्मेदारियों के लिए उन्हें तैयार करने में उज्ज्वल और अनुभवी अधिकारियों की आधारशिला स्थापित करते हैं। बाद में दीक्षांत समारोह में डिग्री प्रदान की जाएगी।
यहां प्राप्त ज्ञान और अनुभव उन्हें राष्ट्रीय सुरक्षा के मुद्दों पर समग्र रूप से जोड़ने और अनुसंधान तथा सूचित इनपुट के आधार पर नीतियां तैयार करने योग्य बनाएगा। एयर मार्शल डी चौधरी ने यह भी कहा कि स्नातकों को राष्ट्रीय मामलों पर नीति निर्माण और उसके क्रियान्वयन दोनों में बहु-अनुशासनात्मक और लीक से हटकर दृष्टिकोण अपनाना चाहिए।
उन्होंने सभी सदस्यों को अपने अल्मा मेटर के साथ और उतना ही महत्वपूर्ण परस्पर एक दूसरे के साथ अपने जुड़ाव बनाए रखने के लिए प्रोत्साहित किया। यह एनडीसी में बने दोस्ती के बंधन के राष्ट्रीय और अंतर्राष्ट्रीय दोनों स्तरों पर सहयोग में सहायता पाने में अनुमति देगा। आखिरकार मानवीय मैत्री न केवल स्थायी होती हैं, बल्कि वे राष्ट्रों के बीच संबंधों की आधारशिला भी होती हैं। उन्होंने पाठ्यक्रम के सभी सदस्यों को शुभकामनाएं दीं क्योंकि वे अपने करियर और जीवन की यात्रा को नये सिरे से शुरू कर रहे हैं।
नई दिल्ली में स्थित, एनडीसी राष्ट्रीय सुरक्षा और रणनीति के अध्ययन और इस विषय के अभ्यास के लिए भारत का सर्वोच्च शिक्षण संस्थान है। 1960 में स्थापित हुए इस संस्थान ने पिछले कुछ वर्षों में उत्कृष्टता की प्रतिष्ठा अर्जित कर वैश्विक ख्याति प्राप्त की है। यह उच्च नेतृत्व पदों और जिम्मेदारियों के लिए भारत के सशस्त्र बलों और नागरिक सरकारी सेवाओं एवं विदेशों से चयनित वरिष्ठ अधिकारियों के बौद्धिक विकास और रणनीतिक संवर्धन के लिए समर्पित है।
PIB Headquarters
कोविड-19 पर पीआईबी का बुलेटिन
|
|
- देशव्यापी टीकाकरण अभियान के तहत अब तक टीके की कुल 218.99 करोड़ खुराक  दी गई
- पिछले 24 घंटों में 1,84,540 खुराक दी गई
- भारत में इस समय सक्रिय मामलों की संख्या 28,079
- सक्रिय मामले 0.06 प्रतिशत
- मरीजों के स्वस्थ होने की दर इस समय 98.75 प्रतिशत
- पिछले 24 घंटों में 2,923 मरीज स्वस्थ हुए, जिससे कुल स्वस्थ होने वाले लोगों की संख्या बढ़कर 4,40,57,544 हुई
- पिछले 24 घंटों में 2,424 नये मामले दर्ज
- दैनिक पॉजिटिविटी दर 2.65 प्रतिशत
- साप्ताहिक पॉजिटिविटी दर 1.27 प्रतिशत
- अब तक कुल 89.71 करोड़ जांच की जा चुकी हैं; पिछले 24 घंटों में 91,458 जांच की गईं
#Unite2FightCorona #IndiaFightsCorona
पत्र सूचना कार्यालय
सूचना एवं प्रसारण मंत्रालय
भारत सरकार
इस्पात मंत्रालय
एनएमडीसी ने जीईएम संविदा और प्रबंधन पर संवादात्मक सत्र का आयोजन किया
सार्वजनिक क्षेत्र के प्रमुख केंद्रीय उद्यम एनएमडीसी ने आज अपने हैदराबाद स्थित मुख्यालय में विशिष्ट रूप से निर्मित निविदाओं के लिए संवादात्मक सत्र का आयोजन किया।
वाणिज्य और उद्योग मंत्रालय में संयुक्त सचिव और अपर सीईओ श्री प्रकाश मिरानी सत्र में मुख्य वक्ता थे। ई-खरीद पोर्टल की विशेषताओं के संबंध में संबोधन करते हुए श्री प्रकाश मिरानी ने कहा कि जीईएम इकोसिस्टम का निर्माण करने और इसे सशक्त करने में सार्वजनिक क्षेत्र की उद्यम कंपनियों की बड़ी भूमिका रही है। श्री मिरानी ने एनएमडीसी को अपना बड़ा खरीद सहयोगी बनाने के प्रति अपना दृष्टिकोण सांझा करते हुए जीईएम को अधिक प्रभावी और उपयोगकर्ता अनुकूल बनाने के लिए फीडबैक और जानकारी आमंत्रित की।
एनएमडीसी के सीवीओ श्री बी.विश्वनाथ और ईडी कार्मिक श्री प्रवीण कुमार ने जीईएम इकोसिस्टम में कंपनी की तेजी से बढ़ती खरीद भागीदारी पर विशेष जानकारी देते हुए विभिन्न परियोजनाओं से उपस्थित कर्मचारियों से ज्ञान अर्जित करने और रचनात्मक सुझाव देने को कहा।
एनएमडीसी ने वित्तीय वर्ष 23 में अब तक सरकारी ई मार्केट प्लेस से 665 करोड़ के सामान और सेवाओं की खरीद की है। इस्पात क्षेत्र में सार्वजनिक क्षेत्र के उद्यमों के बीच देश की प्रमुख खनन कंपनी एनएमडीसी ने जीईएम खरीद अनुपात में सबसे तेजी से वृद्धि दर्ज की गई है। एनएमडीसी विशेष रुप से एमएसएमई सहित अपने विक्रेताओ को जीईएम की कुशलता और पारदर्शिता का लाभ उठाने के लिए उन्हें इस राष्ट्रीय सार्वजनिक क्षेत्र के खरीद पोर्टल पर सूचीबद्ध होने के लिए प्रोत्साहित करता है।
देश भर से विभिन्न परियोजनाओं के वरिष्ठ एनएमडीसी अधिकारी जीईएम के द्वारा भविष्य में होने वाली खरीद को बढ़ाने के लिए सत्र में सम्मिलित हुए।
रक्षा मंत्रालय
तेलंगाना के सिकंदराबाद में 29 नवंबर 2019 को सेना की भर्ती रैली की प्रेस विज्ञप्ति
यूनिट हेडक्वॉर्ट्स कोटा के तहत सिकंदराबाद स्थित एओसी सेंटर में 02 दिसंबर, 2019 से 19 जनवरी, 2020 तक सैनिक क्लर्क/एसकेटी, सैनिक जनरल ड्यूटी, सैनिक ट्रेड्समैन, उत्कृष्ट खिलाड़ी  और संगीतकार  में सेना की भर्ती रैली का आयोजन किया जाएगा।
उत्कृष्ट खिलाड़ी  वाले प्रतिभागियों को खेल के ट्रायल के लिए एओसी सेंटर सिकंदराबाद के थापर स्टेडियम में 29 नवंबर 2019 को सुबह आठ बजे रिपोर्ट करना होगा।
उत्कृष्ट खिलाड़ी में ऐसे प्रतिभागी अपने प्रमाणपत्रों के साथ शामिल हो सकेंगे, जिन्होंने बॉक्सिंग, फुटबॉल, वॉलीबाल, बास्केटबाल, हैंडबाल, हॉकी, तैराकी, कुश्ती, एथलेटिक्स और कबड्डी में अपने राज्य अथवा देश का सीनियर या जूनियर वर्ग में राष्ट्रीय अथवा अंतरराष्ट्रीय स्तर पर प्रतिनिधित्व किया हो।
नोटः जांच की तारीख को प्रमाणपत्र दो वर्ष से अधिक पुराना नहीं होना चाहिए।
संगीतकार  -  के लिए एओसी सेंटर स्थित थापर स्टेडियम में 02 दिसंबर 2019 को सुबह छह बजे रिपोर्ट करना होगा।
आयु मानदंड –
- खिलाड़ी – आयु सीमा साढ़े 17 से 21 वर्ष।
शैक्षणिक योग्यताः हाईस्कूल/एसएससी में प्रत्येक विषय में कम से कम 33% और कुल मिलाकर 45% अंक  और कुल मिलाकर सी2 ग्रेड अथवा 4.75 प्वाइंट्स) होने चाहिए।
- संगीतकार  – आयु सीमा साढ़े 17 से 23 वर्ष।
अन्य ब्यौरे के लिए प्रत्याशी एओसी सेंटर के मुख्यालय, ईस्ट मरेडपल्ली, त्रिमुलघेरी, सिकंदराबाद  500015 पर संपर्क कर सकते हैं। एओसी सेंटर मुख्यालय का ई-मेल पता - airawat0804[at]nic[dot]in
नोटः संयुक्त प्रवेश परीक्षा के दौरान गलत उत्तर के लिए आधा अंक काटा जाएगा।
स्वास्थ्य एवं परिवार कल्याण मंत्रालय
कोविड-19 से जुड़ी नवीनतम जानकारी
भारत में 1.27 लाख मामलों के साथ पिछले 54 दिनों में दैनिक नये मामले अपने सबसे निचले स्तर पर;नये मामलों के घटने का चलन बरकरार।
सक्रिय मामले और घटकर 18,95,520 हुए; 43 दिनों के बाद 20 लाख से कम।
पिछले 24 घंटे में सक्रिय मामलों में 1,30,572 की कमी आयी।
देश में अब तक कुल 2,59,47,629 लोग कोविड-19 से स्वस्थ हुए।
पिछले 24 घंटे में बीमारी से 2,55,287 लोग स्वस्थ हुए।
लगातार 19वें दिन बीमारी से स्वस्थ होने वाले लोगों की संख्या दैनिक नये मामलों की संख्या से ज्यादा।
रिकवरी रेट का बढ़ना जारी, आज यह 92.09 प्रतिशत।
साप्ताहिक पॉजिटिविटी रेट इस समय 8.64 प्रतिशत।
दैनिक पॉजिटिविटी रेट गिरकर 6.62 प्रतिशत हुआ, लगातार आठवें दिन 10 प्रतिशत से कम।
जांच की क्षमता में काफी वृद्धि – अब तक कुल 34.67 करोड़ जांच की गयी।
राष्ट्रव्यापी टीकाकरण अभियान के तहत अब तक लोगों को टीके की 21.6 करोड़ खुराक दी गयीं।
एमजी/एएम/पीके/डीसी
(
वित्त मंत्रालय
‘एआईएस फॉर टैक्सपेयर’ मोबाइल ऐप का शुभारंभ
आयकर विभाग ने करदाताओं की सुविधा के लिए वार्षिक सूचना विवरण /करदाता सूचना सारांश  में उपलब्ध जानकारी को देखने के लिए ‘एआईएस फॉर टैक्सपेयर’ नाम से एक मोबाइल ऐप का शुभारंभ किया है। ‘एआईएस फॉर टैक्सपेयर’ आयकर विभाग द्वारा निःशुल्क प्रदान किया जाने वाला एक मोबाइल एप्लिकेशन है। यह मोबाइल एप्लिकेशन गूगल प्ले और ऐप स्टोर पर उपलब्ध है। इस ऐप का उद्देश्य करदाता को एआईएस/टीआईएस का विस्तृत विवरण प्रदान करना है जो करदाता से संबंधित विभिन्न स्रोतों से एकत्रित जानकारी को प्रदर्शित करता है।
करदाता इस मोबाइल ऐप का उपयोग एआईएस/टीआईएस में उपलब्ध अपने टीडीएस/टीसीएस, ब्याज, लाभांश, शेयर लेनदेन, कर भुगतान, आयकर रिफंड, अन्य सूचनाओं  से संबंधित जानकारी देखने के लिए कर सकते हैं। इस ऐप में करदाता के लिए प्रदर्शित जानकारी पर प्रतिक्रिया देने का विकल्प और सुविधा भी उपलब्ध है।
इस मोबाइल ऐप का उपयोग करने के लिए, करदाता को अपना पैन नंबर प्रदान करके ऐप पर पंजीकरण करना होगा और मोबाइल नंबर पर भेजे गए ओटीपी एवं ई-फाइलिंग पोर्टल पर पंजीकृत ई-मेल से प्रमाणित करना होगा। प्रमाणीकरण किए जाने के बाद, करदाता इस मोबाइल ऐप की सुविधाओं का लाभ उठने के लिए बस 4 अंकों का पिन अंकित कर सकता है।
यह अनुपालन में आसानी को सुविधाजनक बनाने वाली करदाता सेवाएं प्रदान करने की दिशा में आयकर विभाग द्वारा की गई एक और पहल है।